arnastofnun/IGC-2024 huggingface dataset:
Alþjóðlegur skipstjórnar- og fiskvinnsluskóli í Vestmannaeyjum Þingsályktunartillaga - þingskjal nr. 927

1992–93. – 1062 ár frá stofnun Alþingis.

116. löggjafarþing. – 560 . mál.

927. Tillaga til þingsályktunar um undirbúning að alþjóðlegum skipstjórnar- og fiskvinnsluskóla í Vestmannaeyjum.

Flm.: Árni Johnsen, Kristín Ástgeirsdóttir, Svavar Gestsson,

Guðni Ágústsson, Egill Jónsson.

Alþingi ályktar að fela menntamálaráðherra að hefja undirbúning að starfrækslu alþjóðlegs skipstjórnar- og fiskvinnsluskóla í Vestmannaeyjum.

Greinargerð.

Í Vestmannaeyjum eru allar aðstæður mjög ákjósanlegar fyrir alþjóðlegan skipstjórnar- og fiskvinnsluskóla sem yrði í nánum tengslum við slíkt nám fyrir Íslendinga. Í Vestmannaeyjum er stýrimannaskóli, framhaldsskóli m.a. með vélstjórnarbraut, útibú frá Hafrannsóknastofnun og Rannsóknastofnun fiskiðnaðarins, eina safnið með lifandi fiskum á landinu þar sem prófessor í fiskifræði við Háskóla Íslands mun einnig hafa aðsetur. Síðast en ekki síst er um 100 skipa floti í þessari stærstu verstöð landsins, floti með skip af öllum stærðum og gerðum í nábýli við hin auðugu fiskimið Suðurlands.

Húsnæði fyrir slíkan skóla er fyrir hendi í Vestmannaeyjum og því ástæða til þess að flýta sem kostur er undirbúningi að starfrækslu slíks skóla í Eyjum.

Reynsla Íslendinga af fiskveiðum við erfiðar aðstæður og fjölbreyttar getur skapað góðan og eftirsóknarverðan grundvöll fyrir erlenda aðila, bæði hvað varðar veiðar og vinnslu.

Í fyrstu lotu eru full rök fyrir því að kanna til botns hvaða rekstrarmöguleika slíkur skóli hefur og hvernig hann gæti skilað sem mestum árangri.
Fræðslu- og kynningarþættir um störf Alþingis Þingsályktunartillaga - þingskjal nr. 928

1992–93. – 1062 ár frá stofnun Alþingis.

116. löggjafarþing. – 561 . mál.

928. Tillaga til þingsályktunar um gerð fræðslu- og kynningarþátta um störf Alþingis.

Flm.: Árni Johnsen, Árni R. Árnason, Sigbjörn Gunnarsson,

Rannveig Guðmundsdóttir, Árni M. Mathiesen, Guðjón Guðmundsson,

Einar K. Guðfinnsson, Vilhjálmur Egilsson.

Alþingi ályktar að fela forsætisráðuneytinu og menntamálaráðuneytinu að semja við sjónvarpið um gerð fræðslu- og kynningarþátta um störf Alþingis og alþingismanna.

Greinargerð.

Mikilvægt er að efla skilning þjóðarinnar á því starfi sem fer fram á Alþingi. Það er löngu ljóst að landsmenn hafa ekki haft tækifæri til þess sem skyldi að kynnast starfsemi Alþingis. Margt bendir til þess í umræðu á Íslandi að fólk hafi mjög bjagaða mynd af þeirri fjölþættu og viðamiklu starfsemi sem fer fram á Alþingi og hjá alþingismönnum. Oft er fjallað um það í almennri umræðu að fáir þingmenn sitji í þingsal og það er eins og margir haldi að það gefi einhverja raunverulega mynd af starfi Alþingis. Þá vantar inn í myndina fjölmarga þætti, nefndafundi, ýmiss konar erindi og aðra fundi, þátttöku í erlendu samstarfi, fjölþætt starf sem bæði er unnið innan veggja þeirra bygginga sem tilheyra Alþingi og utan þeirra.

Hægt er að vinna slíka þætti á marga vegu, en fyrst og fremst er það réttur íslenskra borgara að fá tækifæri til að fylgjast með starfsemi Alþingis á raunhæfan hátt og meta þannig störf og þróun Alþingis í stað þess að þurfa stanslaust að byggja á æðisundurslitnum upplýsingum um þessi mál í fjölmiðlum. Til að mynda væri æskilegt að gera 20–25 stutta þætti um þetta efni, 5–7 mínútna þætti, og tengja þá markvisst fréttatímum sjónvarps. Þá væri hægt að gera efnið spennandi með viðtölum við þingmenn og aðra um verklag, umræður á bak við tjöldin og ýmsa þætti sem sjaldan eru í sviðsljósinu. Slíkt átak í kynningu á störfum Alþingis ætti að verða til þess að auka traust almennings á störfum Alþingis og liður í því að ekki verði trúnaðarbrestur milli Alþingis og þjóðarinnar.
Myndlistarverkefni Þingsályktunartillaga - þingskjal nr. 929

1992–93. – 1062 ár frá stofnun Alþingis.

116. löggjafarþing. – 562 . mál.

929. Tillaga til þingsályktunar um að ráða myndlistamanninn Erró til að vinna myndlistarverkefni fyrir Íslendinga.

Flm.: Árni Johnsen, Árni M. Mathiesen, Árni R. Árnason,

Jóhannes Geir Sigurgeirsson.

Alþingi ályktar að fela menntamálaráðherra að taka upp viðræður við myndlistarmanninn Erró, Guðmund Guðmundsson, í því skyni að hann taki að sér myndlistarverkefni fyrir Íslendinga, tengd menningu, sögu, atvinnulífi og náttúru landsins og stöðu Íslands á alþjóðavettvangi.

Greinargerð.

Erró er sá Íslendingur í málaralist sem er hvað þekktastur á alþjóðavettvangi og vekja verk hans sífellt meiri athygli. Stíll Errós höfðar til alls þorra fólks óháð landamærum. Erró hefur tekið að sér ákveðin verkefni fyrir stórfyrirtæki og stjórnvöld erlendis og hafa slík verk verið sýnd á alþjóðavettvangi.

Margt ynnist ef þessi íslenski málari tæki að sér verkefni fyrir Íslendinga, annaðhvort ákveðinn fjölda verka eða um ákveðinn tíma. Sérstæðir hæfileikar Errós nýttust á þann hátt íslenskri menningu og sýningarherferð á slíkum verkum á alþjóðavettvangi gæti verið liður í kynningu á Íslandi og markaðssókn í öðrum löndum. Sýning 15–30 verka Errós gæti orðið allsérstæður þáttur og nýstárlegur í slíkri viðleitni Íslendinga erlendis. Frami Errós er mikill heiður fyrir Ísland og ástæða er til fyrir Íslendinga að rækta betur samband við hann og list hans.
Ályktanir Vestnorræna þingmannaráðsins 1992 Nefndarálit - þingskjal nr. 950

1992–93. – 1062 ár frá stofnun Alþingis.

116. löggjafarþing. – 237 . mál.

950. Nefndarálit um till. til þál. um ályktanir Vestnorræna þingmannaráðsins 1992.

Frá utanríkismálanefnd.

Nefndin hefur fjallað um tillöguna og leggur til að hún verði samþykkt með breytingu sem flutt er tillaga um á sérstöku þingskjali.

Alþingi, 5. apríl 1993.

Björn Bjarnason,

Rannveig Guðmundsdóttir.

Steingrímur Hermannsson.

form., frsm.

Ólafur Ragnar Grímsson.

Ingibjörg Sólrún Gísladóttir.

Geir H. Haarde.

Páll Pétursson.

Lára Margrét Ragnarsdóttir.

Árni R. Árnason.
Ályktanir Vestnorræna þingmannaráðsins 1992 Breytingartillaga - þingskjal nr. 951

1992–93. – 1062 ár frá stofnun Alþingis.

116. löggjafarþing. – 237 . mál.

951. Breytingartillaga við till. til þál. um ályktanir Vestnorræna þingmannaráðsins 1992.

Frá utanríkismálanefnd.

Tillgr. orðist svo:

Alþingi ályktar að beina þeim tilmælum til ríkisstjórnarinnar að vinna að framkvæmd ályktana Vestnorræna þingmannaráðsins sem samþykktar voru á fundi ráðsins á Akureyri 15. júní 1992.
Rannsóknarnefnd til að rannsaka ráðningu framkvæmdastjóra ríkissjónvarpsins Þingsályktunartillaga - þingskjal nr. 953

1992–93. – 1062 ár frá stofnun Alþingis.

116. löggjafarþing. – 572 . mál.

953. Tillaga til þingsályktunar um skipun rannsóknarnefndar skv. 39. gr. stjórnarskrárinnar til að rannsaka ráðningu framkvæmdastjóra ríkissjónvarpsins.

Flm.: Páll Pétursson, Steingrímur J. Sigfússon, Kristín Ástgeirsdóttir,

Steingrímur Hermannsson, Ólafur Ragnar Grímsson,

Ingibjörg Sólrún Gísladóttir.

Alþingi ályktar með vísan til 39. gr. stjórnarskrárinnar að kjósa nefnd níu alþingismanna til að rannsaka aðdraganda og forsendur fyrir ráðningu framkvæmdastjóra ríkissjónvarps, m.a. með tilliti til fjárhagslegra tengsla hans við stofnunina og menntamálaráðuneytið og starfsemi á vegum þess.

Greinargerð.

Í ljósi umræðna og upplýsinga, sem fram hafa komið, er óhjákvæmilegt að rannsókn fari fram á því hvort óeðlileg hagsmunatengsl séu á milli nýsetts framkvæmdastjóra ríkissjónvarpsins, stofnunarinnar og menntamálaráðuneytis.
Fullgilding samnings um fríverslun milli Íslands og Færeyja Nefndarálit - þingskjal nr. 970

1992–93. – 1062 ár frá stofnun Alþingis.

116. löggjafarþing. – 354 . mál.

970. Nefndarálit um till. til þál. um fullgildingu samnings milli ríkisstjórnar Íslands annars vegar og ríkisstjórnar Danmerkur og landsstjórnar Færeyja hins vegar um fríverslun milli Íslands og Færeyja.

Frá utanríkismálanefnd.

Nefndin hefur fjallað um tillöguna og fékk á sinn fund til viðræðna um hana Guðmund Sigþórsson frá landbúnaðarráðuneytinu, Arndísi Steinþórsdóttur frá sjávarútvegsráðuneytinu og Gunnar Snorra Gunnarsson frá utanríkisráðuneytinu.

Nefndin mælir með samþykkt tillögunnar.

Alþingi, 6. apríl 1993.

Björn Bjarnason,

Rannveig Guðmundsdóttir.

Steingrímur Hermannsson.

form., frsm.

Ólafur Ragnar Grímsson.

Ingibjörg Sólrún Gísladóttir.

Geir H. Haarde.

Páll Pétursson.

Árni R. Árnason.

Lára Margrét Ragnarsdóttir.
Fullgilding samnings um fríverslun milli Íslands og Færeyja Þingsályktun - þingskjal nr. 989

116. löggjafarþing 1992–1993.

Nr. 7/116.

Þskj. 989 - 354. mál.

Þingsályktun um fullgildingu samnings milli ríkisstjórnar Íslands annars vegar og ríkisstjórnar Danmerkur og landsstjórnar Færeyja hins vegar um fríverslun milli Íslands og Færeyja.

Alþingi ályktar að heimila ríkisstjórninni að fullgilda fyrir Íslands hönd samning milli ríkisstjórnar Íslands annars vegar og ríkisstjórnar Danmerkur og landsstjórnar Færeyja hins vegar um fríverslun milli Íslands og Færeyja.

Samþykkt á Alþingi 19. apríl 1993.
Rannsóknarnefnd til að rannsaka ráðningu framkvæmdastjóra ríkissjónvarpsins Dagskrá - þingskjal nr. 990

1992–93. – 1062 ár frá stofnun Alþingis.

116. löggjafarþing. – 572 . mál.

990. Tillaga til rökstuddrar dagskrár í málinu: Till. til þál. um skipun rannsóknarnefndar skv. 39. gr. stjórnarskrárinnar til að rannsaka ráðningu framkvæmdastjóra ríkissjónvarpsins.

Frá Geir H. Haarde.

Þar sem fyrir liggur að menntamálaráðherra hefur óskað athugunar Ríkisendurskoðunar á fjárhagslegum samskiptum setts framkvæmdastjóra ríkissjónvarpsins við stofnunina telur Alþingi ekki ástæðu til að kjósa rannsóknarnefnd samkvæmt stjórnarskránni til að fjalla um málið. Því samþykkir Alþingi að vísa málinu frá og tekur fyrir næsta mál á dagskrá.
Montreal-bókun um efni sem valda rýrnun ósonlagsins Þingsályktun - þingskjal nr. 999

116. löggjafarþing 1992–1993.

Nr. 8/116.

Þskj. 999 - 274. mál.

Þingsályktun um breytingu á Montreal-bókun um efni sem valda rýrnun ósonlagsins.

Alþingi ályktar að heimila ríkisstjórninni að staðfesta fyrir Íslands hönd breytingu á Montreal-bókun frá 16. september 1987 um efni sem valda rýrnun ósonlagsins er gerð var í Lundúnum 29. júní 1990, sbr. Vínarsamning frá 22. mars 1985 um vernd ósonlagsins.

Samþykkt á Alþingi 21. apríl 1993.
Vegasamband allt árið milli Austurlands og Norðurlands Þingsályktunartillaga - þingskjal nr. 100

1993. – 1063 ár frá stofnun Alþingis.

117. löggjafarþing. – 229 . mál.

257. Fyrirspurn til félagsmálaráðherra um reglugerð um vistun barna í sveit.

Frá Drífu Hjartardóttur.

Hvað líður setningu reglugerðar um vistun barna í sveit?
Þjóðfáni Íslendinga Þingsályktunartillaga - þingskjal nr. 109

1993. – 1063 ár frá stofnun Alþingis.

117. löggjafarþing. – 106 . mál.

109. Tillaga til þingsályktunar um endurskoðun laga nr. 34/1944, um þjóðfána Íslendinga.

Flm.: Guðmundur Hallvarðsson, Árni R. Árnason.

Alþingi ályktar að fela forsætisráðherra að skipa fimm manna nefnd til að endurskoða lög nr. 34/1944, um þjóðfána Íslendinga, einkum ákvæði 12. gr.

Greinargerð.

Í 4. mgr. 12. gr. laga nr. 34/1944 er þess sérstaklega getið að óheimilt sé að nota þjóðfána Íslendinga á umbúðir eða í auglýsingar á vörum.

Flutningsmenn telja að ákvæði þetta eigi ekki lengur við nein rök að styðjast og að gæðavörur íslenskrar framleiðslu, sem til útflutnings séu ætlaðar, geti og eigi að bera glögg einkenni Íslands. Því eigi ekkert að vera því til fyrirstöðu að heimilt verði að nota íslenska þjóðfánann t.d. á umbúðir varnings sem framleiddur er hér á landi, enda gæti slík merking haft áhrif til landkynningar.

Flutningsmenn telja það í hæsta máta eðlilegt og við hæfi að t.d. bæklingar til kynningar á landi og þjóð og til upplýsingar fyrir ferðamenn séu áprentaðir með íslenska þjóðfánanum.

Með tilvísun til þess sem að framan greinir þykir flutningsmönnum rétt að benda á að m.a. ættu fulltrúar útflutningsráðs og ferðamála að eiga aðild að væntanlegri nefndarskipun.
Nýting síldarstofna Þingsályktunartillaga - þingskjal nr. 154

1993. – 1063 ár frá stofnun Alþingis.

117. löggjafarþing. – 139 . mál.

154. Tillaga til þingsályktunar um nýtingu síldarstofna.

Flm.: Jóhann Ársælsson, Steingrímur J. Sigfússon, Ragnar Arnalds.

Alþingi ályktar að fela ríkisstjórninni að skipa þriggja manna nefnd til að móta stefnu um nýtingu síldarstofna við Ísland.

Nefndin skal gera tillögur sem miða að því að auka nýtingu síldar til manneldis og nýta betur þá möguleika til atvinnusköpunar og gjaldeyrisöflunar sem felast í veiðum og vinnslu síldar.

Greinargerð.

Síldin hefur um langa hríð verið einn af mikilvægustu fiskstofnunum við landið og stundum ráðið úrslitum fyrir afkomu þjóðarinnar.

Síldveiðar eru nú um stundir ekki miklar en þó fer langstærsti hluti þeirrar síldar, sem leyft er að veiða, til mjölvinnslu. Mikil vinnslugeta liggur nú ónýtt í lokuðum verksmiðjum og vinnslustöðvum sem eru einungis nýttar að hluta. Því væri mögulegt að auka framleiðslu síldarafurða mjög mikið og með litlum fyrirvara.

Þeir aðilar, sem unnið hafa síld til manneldis, hafa kvartað undan því að þeir fái ekki nægilegt hráefni á stundum til að vinna upp í þá samninga sem fyrir hendi eru. Taka þarf því til athugunar hvort leyfa eigi frjálsar veiðar, jafnvel allt árið, til vinnslu til manneldis og nota innan lands.

Í ljósi reynslunnar af hömlulausum síldveiðum fyrri ára og affalla við stjórn á nýtingu annarra fiskstofna hlýtur að þurfa að taka til sérstakrar skoðunar hvaða veiðiaðferðir og veiðarfæri beri að leyfa við síldveiðar með það fyrir augum að trufla sem minnst hegðun síldarinnar, m.a. á hrygningarstöðvum.

Þá ber að taka til athugunar hvort gefa eigi út sérstök leyfi til skipa sem hyggjast vinna síld til manneldis á hafi úti.

Rússar hafa verið stærstu kaupendur okkar á síldarafurðum. Þeir hafa ítrekað óskað eftir því að fá að kaupa síld beint af veiðiskipum. Þeir hafa m.a. boðist til að greiða síldina með heilfrystum þorski úr Barentshafi. Vitað er að þeir hafa gert samning á undanförnum árum við t.d. Íra, Breta og Kanadamenn um slík viðskipti þar sem þeir hafa jafnframt skuldbundið sig til að kaupa jafnmikið magn unninna síldarafurða og þeir fá að kaupa beint af veiðiskipum. Neysla síldar er mikil í Rússlandi og full ástæða til að endurskoða þessi viðskipti nú. Þá þarf að leita leiða til að auka sölu frystrar stórsíldar sem hátt verð hefur fengist fyrir á Japansmarkaði.

Nefndin þarf að taka til sérstakrar athugunar hvernig megi undirbúa mikla framleiðsluaukningu á síldarafurðum sem verður ef þær spár rætast að norsk-íslenski síldarstofninn nái þeirri stærð að hann fari á ný að ganga á miðin við Ísland.

Öll vinna nefndarinnar, sem hér er lagt til að verði sett á stofn, hlýtur að hafa það að markmiði að nýta þá fjölmörgu möguleika til atvinnusköpunar og gjaldeyrisöflunar sem felast í nýtingu síldarstofnanna við Ísland.

Fylgiskjal.

UPPLÝSINGAR FRÁ SÍLDARÚTVEGSNEFND

Síldveiðar og vinnsla fiskveiðiárið 1992–93.

(Repró, 2 bls.)

Ráðstöfun síldaraflans á vertíðunum 1975 til 1992–93.

(Repró, 1 bls.)

Heildarafli síldveiðiþjóða 1991.

(Í tonnum.)

(Repró, 1 bls.)
Ólympískir hnefaleikar Þingsályktunartillaga - þingskjal nr. 156

1993. – 1063 ár frá stofnun Alþingis.

117. löggjafarþing. – 141 . mál.

156. Tillaga til þingsályktunar um ólympíska hnefaleika.

Flm.: Kristinn H. Gunnarsson, Ingi Björn Albertsson.

Alþingi ályktar að fela ríkisstjórninni að skipa þriggja manna nefnd til þess að kanna hvort rétt sé að leyfa ólympíska hnefaleika sem íþróttagrein hér á landi.

Nefndin skal afla upplýsinga um keppnisreglur, slysatíðni miðað við aðrar ólympískar íþróttagreinar og með hvaða skilyrðum ólympískir hnefaleikar eru leyfðir erlendis. Að fengnu áliti Íþróttasambands Íslands skili nefndin tillögu til ríkisstjórnarinnar. Nefndin ljúki störfum eigi síðar en 1. september 1994.

Greinargerð.

Allt frá 1956 hafa hnefaleikar verið bannaðir hér á landi en fram að þeim tíma voru þeir allnokkuð iðkaðir. Rétt er að gera skýran greinarmun á ólympískum hnefaleikum og atvinnumannahnefaleikum sem stundaðir eru m.a. í Bandaríkjunum. Reglur og öryggiskröfur eru afar ólíkar, m.a. er skylt að nota höfuðhlífar í ólympískum hnefaleikum og hver leikur stendur í þrjár lotur í stað allt að tólf lotum í atvinnumannahnefaleikum. Einungis er lagt til að athugað verði hvort tímabært sé að aflétta banni við hnefaleikum samkvæmt þeim keppnisreglum sem gilda á Ólympíuleikum.

Samkvæmt tiltækum upplýsingum er ekki vitað til þess að ólympískir hnefaleikar séu bannaðir erlendis og geta má þess að í Svíþjóð var farið fram á það 1983 að þessi íþróttagrein yrði bönnuð. Þá fór fram ítarleg könnun og gerð var skýrsla um ólympíska hnefaleika. Niðurstaða Svía var greininni mjög jákvæð.

Í ljósi þess og þeirrar staðreyndar að umtalsverður hópur ungmenna hefur áhuga á því hérlendis að iðka ólympíska hnefaleika þykir rétt að fram fari skipuleg upplýsingaöflun um þessa íþrótt og að leitað verði álits Íþróttasambands Íslands; verði niðurstaða nefndarinnar jákvæð verði í framhaldi af því gerð tillaga um að leyfa ólympíska hnefaleika sem keppnisgrein.
Samstarfssamningur Norðurlanda Stjórnartillaga - þingskjal nr. 16

1993. – 1063 ár frá stofnun Alþingis.

117. löggjafarþing. – 16 . mál.

16. Tillaga til þingsályktunar um staðfestingu samkomulags um breytingu á samstarfssamningi Norðurlanda.

(Lögð fyrir Alþingi á 117. löggjafarþingi 1993.)

Alþingi ályktar að heimila ríkisstjórninni að staðfesta fyrir Íslands hönd samkomulag um breytingu á samstarfssamningnum frá 23. mars 1962 milli Danmerkur, Finnlands, Íslands, Noregs og Svíþjóðar sem undirritað var í Helsingfors 18. mars 1993.

ATHUGASEMDIR REPRÓ.
Héraðsskólinn að Núpi Þingsályktunartillaga - þingskjal nr. 162

1993. – 1063 ár frá stofnun Alþingis.

117. löggjafarþing. – 146 . mál.

162. Tillaga til þingsályktunar um málefni Héraðsskólans að Núpi.

Flm.: Jóna Valgerður Kristjánsdóttir, Kristinn H. Gunnarsson, Ólafur Þ. Þórðarson.

Alþingi ályktar að fela menntamálaráðherra að skipa nefnd til að gera tillögur um framtíð Núpsskóla í Dýrafirði. Í nefndinni eigi sæti fulltrúar menntamálaráðuneytis og heimamanna. Nefndin skili tillögum fyrir 1. júní 1994.

Greinargerð.

Rekstur héraðsskóla hefur verið á undanhaldi hin síðari ár. Sú staðreynd að flestir grunnskólar reyna nú að bjóða fram kennslu í efstu bekkjum grunnskólans í heimabyggð hefur valdið því að sífellt fækkar þeim nemendum sem sækja það nám í héraðsskólum. Vegna nemendafæðar var hætt við að reka Héraðsskólann að Núpi sl. skólaár. Ekki var gerð tilraun til þess að taka þann rekstur upp á yfirstandandi skólaári. Staðurinn hefur skipað veglegan sess í skólastarfi í landinu og þar er mikill og góður húsakostur í eigu ríkisins sem stendur ónotaður. Það ætti að vera hagur ríkissjóðs að nýta hann sem best. Því er mikil nauðsyn á að Alþingi láti málið til sín taka og finni skólanum verkefni að nýju. Þar kemur ýmislegt til greina, svo sem skólastarf í nýjum búningi, skólabúðir í einhverju formi, námskeiðahald ýmiss konar eða að leigja aðstöðuna til ferðaþjónustu eða fyrirtækjarekstrar. Það skiptir miklu að nýta þessar eignir og halda þeim við. Það er allra hagur og getur einnig skapað ný atvinnutækifæri.
Alþjóðasamningur um varnir gegn mengun sjávar Stjórnartillaga - þingskjal nr. 165

1993. – 1063 ár frá stofnun Alþingis.

117. löggjafarþing. – 148 . mál.

165. Tillaga til þingsályktunar um fullgildingu bókunar um breytingar á alþjóðasamningi um varnir gegn mengun sjávar vegna losunar úrgangsefna frá skipum og flugvélum.

(Lögð fyrir Alþingi á 117. löggjafarþingi 1993.)

Alþingi ályktar að heimila ríkisstjórninni að fullgilda fyrir Íslands hönd bókun um breytingar á alþjóðasamningi frá 15. febrúar 1972 um varnir gegn mengun sjávar vegna losunar úrgangsefna frá skipum og flugvélum sem gerð var í Ósló 5. desember 1989.

REPRÓ
Alþjóðasamningur um ábyrgð vegna tjóns af völdum olíumengunar Stjórnartillaga - þingskjal nr. 166

1993. – 1063 ár frá stofnun Alþingis.

117. löggjafarþing. – 149 . mál.

166. Tillaga til þingsályktunar um staðfestingu bókunar við alþjóðasamning um einkaréttarlega ábyrgð vegna tjóns af völdum olíumengunar og bókunar við alþjóðasamning um stofnun alþjóðasjóðs til að bæta tjón af völdum olíumengunar.

(Lögð fyrir Alþingi á 117. löggjafarþingi 1993.)

Alþingi ályktar að heimila ríkisstjórninni að staðfesta fyrir Íslands hönd bókun við alþjóðasamning frá 29. nóvember 1969 um einkaréttarlega ábyrgð vegna tjóns af völdum olíumengunar og bókun við alþjóðasamning frá 18. desember 1971 um stofnun alþjóðasjóðs til að bæta tjón af völdum olíumengunar sem gerðar voru í Lundúnum 19. nóvember 1976.

REPRÓ
Montreal-bókun um efni sem valda rýrnun ósonlagsins Stjórnartillaga - þingskjal nr. 167

1993. – 1063 ár frá stofnun Alþingis.

117. löggjafarþing. – 150 . mál.

167. Tillaga til þingsályktunar um fullgildingu breytingar á Montreal-bókun um efni sem valda rýrnun ósonlagsins.

(Lögð fyrir Alþingi á 117. löggjafarþingi 1993.)

Alþingi ályktar að heimila ríkisstjórninni að fullgilda fyrir Íslands hönd breytingu á Montreal-bókun frá 16. september 1987 um efni sem valda rýrnun ósonlagsins er gerð var í Kaupmannahöfn 25. nóvember 1992, sbr. Vínarsamning frá 22. mars 1985 um vernd ósonlagsins.

ATHUGASEMDIR REPRÓ

..........

Með þingsályktunartillögu þessari birtust þrjú fylgiskjöl. Á fskj. 1 var breyting á Montreal-bókuninni um efni sem valda rýrnun ósonlagsins, á fskj. 2 voru lagfæringar á greinum 2A og 2B í Montreal-bókuninni og á fskj. 3 voru lagfæringar á greinum 2C, 2D og 2E í Montreal-bókuninni. Um þessi fylgiskjöl vísast til þingskjalsins (lausaskjalsins). Breytingar þessar og lagfæringar verða enn fremur prentaðar í C-deild Stjórnartíðinda.
Fréttaflutningur af slysförum Þingsályktunartillaga - þingskjal nr. 183

1993. – 1063 ár frá stofnun Alþingis.

117. löggjafarþing. – 165 . mál.

183. Tillaga til þingsályktunar um fréttaflutning og upplýsingaskyldu um slysfarir og harmraunir fólks.

Flm.: Gunnlaugur Stefánsson.

Alþingi ályktar að fela dómsmálaráðherra að skipa nefnd til þess að móta starfsreglur um fréttaflutning og upplýsingaskyldu stofnana um slysfarir og harmraunir fólks.

Greinargerð.

Tillaga þessi var flutt á 115. og 116. löggjafarþingi en varð þá eigi útrædd.

Tilgangur þessarar tillögu er að koma á fót samráðsvettvangi þeirra aðila og stofnana sem næst koma upplýsingamiðlun af slysförum og harmraunum fólks. Mikilvægt er að samræmdar viðmiðunarreglur eða leiðbeiningar geti ríkt við slíkar aðstæður er taki mið af mannhelgi, virðingu og hluttekningu en um leið af nauðsynlegri upplýsingaskyldu svo að ekki verði vegið að fjölmiðlafrelsi í landinu.

Fréttaflutningur af slysförum og harmraunum fólks er vandmeðfarið og viðkvæmt mál. Íslenskir fjölmiðlar hafa í áranna rás leitast við að fjalla um slík mál af tillitssemi og varkárni. Þó má greina þá þróun að ágengni fjölmiðla gagnvart einstaklingum, sem hlut eiga að máli, björgunarsveitum að störfum og öðrum viðkomandi aðilum verði æ meiri og óvægnari. Aukin samkeppni fjölmiðla um fréttaöflun af atburðum og málavöxtum getur orðið til þess að misbjóða mannvirðingu og siðrænum gildum. Hér er hvorki verið að leggja til lagasetningu né opinbera reglugerð heldur að þeir aðilar og stofnanir, sem nærri aðstæðum koma, geti sameinast um samræmdar starfsreglur. Þá er einnig mikilvægt að greina betur upplýsingaskyldu viðkomandi stofnana, samtaka og starfsstétta gagnvart fjölmiðlum.

Í tillögunni er lagt til að dómsmálaráðherra sjái um skipan slíkrar nefndar er lagt gæti grundvöll að samráðsvettvangi og styrkt og eflt gagnkvæman trúnað og skilning viðkomandi aðila og stofnana. Í starfi nefndarinnar er eðlilegt að hafa náið samráð m.a. við eftirtalda aðila: Slysavarna- og björgunarsveitir, Blaðamannafélag Íslands, Félag fréttamanna, Prestafélag Íslands, Lögreglufélag Íslands, Rannsóknastofnun Háskólans í siðfræði, Samtökin um sorg og sorgarviðbrögð, Læknafélag Íslands og barnaverndarráð.